Hond waak lank langs eienaar se liggaamAnne Ferreira. Foto: Via Facebook ŉ Bejaarde vrou van Port Elizabeth se getroue hond het vermoedelik dae lank by haar liggaam gewaak nadat sy wreed in haar huis in Somerstrand vermoor is. Anne Ferreira (83) se liggaam is Sondagoggend in die kombuis van haar huis in Kuruman Kloof-weg aangetref. Terwyl miljoene mense reg oor die wêreld Moedersdag gevier het, moes Ferreira se drie kinders op dié dag die skoknuus ontvang dat hul ma vermoor is. Kapt. Johan Rheeder, woordvoerder van die polisie, het aan Maroela Media gesê ŉ groen Opel Corsa is omstreeks 07:00 Sondagoggend verlate buite Despatch opgemerk. ŉ Voorlopige ondersoek het aangedui dat die voertuig nie as gesteel aangemeld is nie en polisiebeamptes het die besonderhede van die eienaar van die voertuig nagespoor. Dit het hulle na die huis in Kuruman Kloof-weg gelei. Volgens Rheeder het beamptes met hul aankoms daar Ferreira se liggaam deur ŉ venster opgemerk. “Sy was reeds oorlede. Daar was geen ooglopende aanduidings van die oorsaak van haar dood nie en dit sal deur die nadoodse ondersoek bepaal word. Die nadoodse ondersoek is vanoggend afgehandel, maar ons wag nog vir die verslag. Ons wil nie nou oor die oorsaak van dood bespiegel nie,” het Rheeder gesê. Hy het gesê Ferreira was in die proses om te trek en die meeste van haar besittings was reeds in bokse gepak. “Die huis was egter baie deurmekaar en alles was rondgegooi. In dié stadium vermis ons nog net ŉ platskermtelevisie,” het hy gesê. Herald Live berig Ferreira het onlangs ná baie oorreding ingestem om haar huis te verkoop en sou aan die einde van die maand na ŉ aftree-oord verhuis het. Volgens Rheeder het Ferreira twee honde gehad, Tory en Trompie. “Tory is ŉ groot ras-hond en polisiebeamptes het al hul dae gehad om haar weg te kry van die oorledene se liggaam af. Tory het langs haar baas gelê en geknor as beamptes wou nader kom. Dit was ŉ gesukkel om haar daar weg te kry.” Rheeder sê dit is nie duidelik in wie se sorg Tory en Trompie nou is nie. Volgens Rheeder vermoed die polisie dat Ferreira moontlik reeds Donderdag aangeval is, aangesien iemand haar Vrydag by haar huis besoek het, maar geen antwoord gekry het nie. ŉ Saak van moord word ondersoek en niemand is nog in hegtenis geneem nie.